டி.ஆர் - சிம்பு, சென்ற வருடமும் ‘கலக்கப்போவது யாரு?’ ரவுண்டிலேயே இருந்தார்கள். யானைக்கவுனியில் பூந்திக்கடை போட்ட சேட்டுப் பையன் மாதிரி டெவலப் ஆகியிருந்தார் சிம்பு. ‘உடம்பைக் கொற தலைவா!’ என ரசிகர்கள் ரயில் மறியலில் ஈடுபட்டார்கள். `‘தள்ளிப் போகாதே’ பாட்டு ஷூட்டிங்குக்கு வர மாட்றாப்ல’ என கௌதம் மேனன் கொடும்பாவி கொளுத்தினார். ‘டைம்கிறது ஒரு சயின்ஸ். நான் சீக்கிரம் வருவேன்; லேட்டா வருவேன். ஆனா, கரெக்ட்டா வர மாட்டேன். ஏன்னா, டைம்கிறது ஒரு சயின்ஸ்…’ என சிம்பு கசக்கி ஊத, ‘எங்கேயோ போய் ஆசி வாங்கிட்டு வந்துட்டாப்ல’ என ஜெர்க்கானது கோடம்பாக்கம். ‘நான் போட்டியிலேயே இல்லைங்க. ஜீரோங்க. கிரிவலம் போறேங்க. என்ன ஏன் கூப்பிடுறீங்க?’ என சிம்பு செதறடிக்க, விஜய் டி.வி டிடி-க்கே கிறுக்கு பிடித்தது. பையனுக்கு உல்ட்டாவாக, ‘இன்னும் நான் போட்டியிலதான் இருக்கேன். மூவ்மென்ட்ஸ் பாரு…’ என இறங்கிக் குத்தினார் டி.ஆர். சன் டி.வி-யில் நீதிபதி கெட்டப், விஜய்யில் சதாவோடு யூத் செட்டப் என டி.ஆர் எப்பவும் ‘கலக்கு சித்தப்பு’தான்.